Diari Oficial de la Generalitat Valenciana


Sumari del DOGV 6037, del 17-06-2009 (2009/6988)

RESOLUCIÓ de 12 de juny de 2009, del director general de relaciones amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Generalitat, a través de la Conselleria d'Infraestructures i Transport i la Universitat de Girona, per a la formació, investigació i difusió del programari lliure.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6037

Data del DOGV
:   17-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6988


Data del document
:   12-06-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Infraestructures i Transport
    * universitat
    * cooperació administrativa
    * programari

RESOLUCIÓ de 12 de juny de 2009, del director general de relaciones amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Generalitat, a través de la Conselleria d'Infraestructures i Transport i la Universitat de Girona, per a la formació, investigació i difusió del programari lliure. [2009/6988]  
La Generalitat, a través de la Conselleria d'Infraestructures i Transport i la Universitat de Girona han subscrit, després de la tramitació prèvia reglamentària, el 21 d'abril de 2009, el Conveni marc de col·laboració per a la formació, investigació i la difusió del programari lliure.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0722/2009, i que figura com a annex d'esta resolució.  
València, 12 de juny de 2009.- El director general de Relacions amb Les Corts i Secretariat del Consell. Ángel Mompó Romero.  
Conveni marc de col·laboració entre la Generalitat Valenciana, a través de la Conselleria d'Infraestructures i Transport, i la Universitat de Girona, per a la formació, investigació i la difusió del programari lliure.  
València, 21 d'abril de 2009.  
Reunits  
D'una banda, Mario Flores Lanuza, conseller d'Infraestructures i Transport de la Generalitat Valenciana, en nom i representació de la Conselleria d'Infraestructures i Transport (d'ara en avant CIT), facultat expressament per a este acte per l'Acord del Consell de 3 d'abril de 2009.   
D'una altra banda, Anna Maria Geli de Ciurana, rectora de la Universitat de Girona (d'ara en avant UdG), que actua en nom i representació d'esta Universitat, tal com establix el Decret 270/2005, de 13 de desembre (DOGC núm. 4530, de 15 de desembre de 2005), de nomenament de rectora de la Universitat de Girona, i de conformitat amb el que establixen els articles 93 i 97 dels Estatuts de la Universitat de Girona, aprovats pel Decret 200/2003, de 26 d'agost (DOGC núm. 3963, de 8 de setembre de 2003).   
Manifesten que les parts reconeixen mútuament la capacitat legal necessària per a subscriure el present conveni marc, d'acord amb les atribucions que tenen conferides, i a l'efecte,  
Exposen  
Primer. Que la UdG té entre altres objectius participar en el progrés i en el desenvolupament de la societat i en la millora del sistema educatiu, promoure activitats d'extensió universitària i l'intercanvi de coneixements i informacions amb altres institucions. Per mitjà del Servici de Sistemes d'Informació Geogràfica i Teledetecció (d'ara en avant SIGTE) està disposada a col·laborar en l'àmbit de la formació i la investigació del programari lliure, especialment en el camp dels Sistemes d'Informació Geogràfica i àmbits afins.  
Segon. Que la CIT, entre moltes de les seues activitats d'adopció del model de programari lliure, ha desenvolupat una ferramenta denominada gvSIG, que està orientada al maneig d'informació geogràfica. Es caracteritza per una interfície amigable, i és capaç d'accedir als formats més usuals de forma àgil tant ràster com vectorials. Integra en una vista dades tant locals com remotes a través d'estàndards. La seua llicència és GNU/GPL. Donada la seua naturalesa de programari lliure (open source) és de gran interés per a la comunitat educativa. En el seu desenvolupament s'ha insistit especialment en l'extensibilitat del projecte de manera que els possibles desenvolupadors puguen ampliar les funcionalitats de l'aplicació fàcilment, així com desenvolupar aplicacions totalment noves a partir de les llibreries utilitzades en gvSIG.  
Tercer. Que les dos parts manifesten que consideren d'importància fonamental la col·laboració entre universitat, empresa, institucions i agents socials, tant en el terreny de la formació com el de la investigació, la transferència de coneixements i la promoció de la cultura.  
Quart. Que l'objecte del present conveni marc és deixar constància de l'interés de les parts a mantindre una col·laboració en matèria de formació de programari SIG lliure que es puga traduir en convenis específics.  
D'acord amb el que s'ha exposat anteriorment, les dos parts acorden formalitzar el present document amb les següents:  
Clàusules  
- Primera. Objectiu del conveni  
L'objectiu d'este conveni és establir el marc de treball conjunt en matèria de formació, investigació i difusió del programari SIG lliure.  
- Segona. Activitats a realitzar  
Les parts estan d'acord a col·laborar per a la realització d'un conjunt d'accions, que es podran concretar en les línies de treball següents, i que s'han de definir per mitjà de convenis específics:  
- Realització de cursos, seminaris, conferències.  
- Exercici d'activitats conjuntes de formació o culturals, i col·laboració en l'elaboració de materials amb estos fins.  
- Col·laboració en accions d'investigació, desenvolupament tecnològic i innovació.  
- Investigació de l'aplicació de noves tecnologies educatives.  
- Tercera. Responsables  
Esta col·laboració serà responsabilitat del SIGTE de la UdG, i estarà dirigida per la directora del Servici, Sra. Irene Compte, i pel Cap del Servici d'Organització i Informàtica de la CIT, Sr. Martín García.  
   
- Quarta. Formalització del desenvolupament d'actuacions conjuntes  
El desenvolupament de les accions que es pretenguen realitzar conjuntament entre les parts es formalitzarà a través d'acords específics, que s'afegiran com a annexos al present conveni marc de col·laboració o es traduiran en convenis específics. En els esmentats instruments s'especificaran els objectius, el programa d'actuació, les aportacions de cada una de les parts i les normes que cal aplicar en la seua realització.  
- Cinquena. Comissió mixta  
Abans de 30 dies hàbils, a partir de la data de la firma del conveni, es constituirà una comissió mixta formada per dos representants de cada una de les parts, que seran designats per cada un dels representants firmants d'este conveni. Esta comissió serà l'òrgan de proposta, seguiment i avaluació de les actuacions dutes a terme en el marc d'este conveni i es reunirà sempre que ho sol·licite alguna de les parts.  
- Sisena. Validesa i modificació del conveni  
Este conveni s'establix per un període de dos anys prorrogables tàcitament per períodes iguals successius, excepte que una de les parts presentara una sol·licitud de resolució formal, que haurà de notificar-se amb una antelació de tres mesos a la data d'acabament inicial del conveni, o de les seues pròrrogues, si és el cas.  
El conveni podrà ser modificat, amb la sol·licitud prèvia d'una de les dos parts, de mutu acord.  
- Setena. Jurisdicció  
Les parts firmants intentaran resoldre de mutu acord les divergències que puguen sorgir en relació amb el desenvolupament d'este conveni. En el cas que això no fóra possible, les parts sotmetran les divergències quant a la interpretació o el compliment d'este conveni als tribunals de València.  
- Huitena. Entrada en vigor  
Este conveni entrarà en vigor a partir de la data de la firma dels representants de les dos parts.  
I com a mostra de conformitat firmen este conveni, en dos exemplars, al lloc i en la data mencionats a l'encapçalament.  
El conseller d'Infraestructures i Transport: Mario Flores Lanuza  
La rectora de la Universitat de Girona: Anna Maria Geli de Ciurana